Peruskoulutuksen jälkeen aloitetaan yleisimmin tekemällä töitä lähilennonjohtajana ja/tai tutkalennonjohtajana, mikäli työskentelee lentoasemalla, jolla on tutka. Osa voi päästä suoraan kurssilta aluelennonjohtoon töihin, jossa työtä tehdään myös tutkalla.
Peruslennonjohtotyön lisäksi voi toimia mm. koulutustehtävissä lennonjohtoyksiköissä tai Avia Collegessa, projektitöissä ja vastuuhenkilönä esim. lennonvarmistuslaitteille. Kokemuksen kasvaessa on mahdollista työskennellä vuoroesimiehenä, lennonjohdon päällikkönä tai apulaispäällikkönä. Lisäksi voi hakea töihin Fintraffic Lennonvarmistus Oyn asiantuntija- ja suunnittelutehtäviin sekä viranomaistehtäviin Traficomiin.
Koska kyseessä on kansainvälinen tutkinto ja ala, on mahdollista hakea myös ulkomaille töihin joko operatiiviseen lennonjohtotyöhön tai asiantuntijatehtäviin kansainvälisiin järjestöihin kuten ICAO tai Eurocontrol.